Il-President-elett Amerikan Donald Trump ħabbar li l-Kap Eżekuttiv ta' Exxon Mobil, Rex Tillerson, se jkun is-Segretarju tal-Istat tul l-amministrazzjoni tiegħu mill-White House. Fi stqarrija, Trump faħħar lil Tillerson, li għandu 64 sena, bħala wieħed mill-aqwa mexxejja fin-negozju u persuni li kapaċi jilħqu kull tip ta' ftehim internazzjonalment. Jingħad li Tillerson għandu relazzjoni tajba mal-President Russu Vladimir Putin, xi ħaġa li allarmat kemm lid-Demokratiċi u anke uħud mir-Repubblikani. Din in-nominazzjoni għandha bżonn l-approvazzjoni tas-Senat. Il-President tal-Istati Uniti Barack Obama wiegħed li tittieħed azzjoni kontra l-allegat interferenza Russa fil-kampanja elettorali għall-elezzjonijiet tal-Istati Uniti. "Għedna li se nieħdu azzjoni u hekk se nagħmlu," qal Obama mar-radju NPR. Ir-Russja qed tkun akkużata bil-hacking ta' emails tal-Partit Demokratiku u kollaboraturi ewlenin ta' Hillary Clinton, il-kandidat tellief. Xi ħaġa li qiegħda tkun miċħuda b'saħħa mill-Kremlin. Il-President elett Donald Trump ukoll ċaħad dawn l-akkużi li ddeskrivihom bħala redikoli u motivati politikament. Għalkemm 'l-intelliġenza' Amerikana qed tgħid li għandha provi b'saħħithom li jipprovaw dan, b'Obama jistqarr: "Naħseb li m'hemmx dubju li meta Gvern Barrani jipprova jħalli impatt fuq l-integrità tal-elezzjonijiet tagħna rridu nieħdu azzjoni, fil-ħin u l-post li nagħżlu aħna." TARBIJA WAĦDA, TLIET ĠENITURI Żvilupp kontroversjali fir-Renju Unit kien dak li jippermetti li jiġu konċeputi trabi minn żewġ nisa u raġel wieħed. Dan kien approvat mir-regolatur tal-fertilità fir-Renju Unit. L-għan wara dan l-iżvilupp huwa li ma jitwildux aktar trabi b'mard ġenetiku terminali. It-tobba fi Newcastle, żviluppaw proċess aktar avvanzat tal-IVF u huma mistennija li jkunu l-ewwel tobba li joffru dan il-proċess u appellaw għall-bajd li jingħata b'donazzjoni. Huwa mistenni li sal-aħħar tal-2017, titwieled l-ewwel tarbija kkonċeputa minn żewġ nisa u raġel. Il-punt ta' kontroversja f'dan il-proċess tal-IVF kien li numru ta' familji tilfu t-tfal tagħhom hekk kif żviluppaw dawk li huma msejħa bħala mitochondrial diseases, li jistgħu jħallu persuna mingħajr l-enerġija neċċessarja biex il-qalb tibqa' tħabbat. Din il-kundizzjoni tiġi trażmessa mill-omm u għalhekk dawn it-tobba żviluppaw proċess li fih tintuża kemm il-bajda tad-donatur, il-bajda tal-omm u l-isperma tal-missier. Trabi li jitwieldu minn dan il-proċess avvanzat ta' IVF se jkollhom ftit mid-DNA tad-donatur, iżda l-proċedura hija waħda legali u studjata xjentifikament. Is-s istema Ewropea ta' navigazzjoni Galileo bdiet toffri s-servizzi inizjali tagħha lill-awtoritajiet pubbliċi, lin-negozji u liċ-ċittadini. Galileo hija s-sistema globali tan-navigazzjoni bis-satellita tal-Ewropa. Hija tipprovdi firxa ta' servizzi mill-aktar avvanzati fl-ippożizzjonar, fin-navigazzjoni u fil-kalkolu tal-ħin lill-utenti madwar id-dinja. Gallileo bdiet toffri s-servizzi mingħajr ħlas fosthom appoġġ għall-operazzjonijiet ta' emerġenza, navigazzjoni aktar preċiża għaċ-ċittadini, sinkronizzazzjoni aħjar tal-ħin għall-infrastrutturi kritiċi u servizzi siguri għall-awtoritajiet pubbliċi. Fi kliem il-Viċi President tal-Kummissjoni Maroš Šefčovič responsabbli mill-Unjoni tal-Enerġija: "Il-ġeolokalizzazzjoni tinsab fil-qofol tar-revoluzzjoni diġitali li għaddejja bħalissa b'servizzi ġodda li qed jittrasformawlna ħajjitna. Galileo se żżid b'għaxar darbiet il-preċiżjoni tal-ġeolokalizzazzjoni u se tippermetti l-ġenerazzjoni li jmiss tat-teknoloġiji tal-lokalizzazzjoni; bħall-karozzi awtonomi, l-apparati konnessi, jew is-servizzi ta' bliet intelliġenti. Illum nappella lill-intraprendituri Ewropej u ngħid: stħajjel x'tista' tagħmel b'Galileo – toqgħodx tistenna, kun innovattiv!" GENTILONI PRIM MINISTRU Din il-ġimgħa l-Italja ħatret Prim Ministru ġdid. Fuq talba tal-President tar-Repubblika fforma l-Gvern. Paolo Gentiloni ma damx ma ħatar kabinett ġdid fejn Pier Carlo Padoan baqa' Ministru tal-Ekonomija u Angelo Alfanio sar Ministru tal-Affarijiet Barranin. Gentiloni qed jiffaċċja kriżi tal-banek u żieda fl-appoġġ għall-partiti popolisti u xettiċi. Gentiloni huwa iben familja aristokratika u għandu t-titlu ta' nobbli. Ħadem ta' ġurnalist ma' rivista ambjentali u kien elett fil-parlament fl-2001. Bejn l-2006 u l-2008 kien Ministru tal-Komunikazzjoni u fl-2014 kien Ministru tal-Affarijiet Barranin. Wieħed mill-ewwel impenji tiegħu kien is-summit tal-Unjoni Ewropea fejn iltaqa' ma' sħabu l-mexxejja Ewropej u l-Prim Ministru Joseph Muscat. Muscat iddeskriva l-Gentiloni bħala xi ħadd li Malta diġà għandha relazzjoni tajba miegħu u għalhekk se jibqgħu b'saħħithom ir-relazzjonijiet mal-Italja. Instabtu traċċi ta' splussivi fuq il-vittmi tal-ajruplan tal-EgyptAir li ġġarraf fil-Mediterran f'Mejju li għadda. Stqarrija maħruġa mill-Ministeru Eġizzjan għall-avjazzjoni ċvili qalet li issa se tibda investigazzjoni kriminali fuq it-traġedja tal-Airbus A320. It-titjira MS804 minn Pariġi lejn Kajr spiċċat fil-baħar fid-19 ta' Mejju, bis-66 persuna abbord imutu kollha. Il-kawża ta' din it-traġedja baqgħet mhix ikkonfermata. Intqal li ma saret l-ebda telefonata għall-għajnuna filwaqt li r-rekorder tal-vuċi żvela li l-piloti tfew nar li nbeda fuq l-istess ajruplan. L-awtoritajiet Franċiżi qalu li huma wkoll qed jissoktaw bl-investigazzjonijiet u li se jibqgħu disponibbli biex jgħinu lill-awtoritajiet Eġizzjani fiż-żmien li ġej.